Uznesenie Okresného súdu Prievidza sp. zn. 18C/19/2025 z 25. 7. 2025
Uznesenie Okresného súdu Prievidza z 25. júla 2025, sp. zn. 18C/19/2025, ECLI:SK:OSPD:2025:3825201529.3

Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 18C/19/2025 3825201529 25. 07. 2025 JUDr. Zuzana Kotríková ECLI:SK:OSPD:2025:3825201529.3
Uznesenie Okresný súd Prievidza v spore žalobcu: A. B. B., nar. XX.X.XXXX, bytom C. XXXX/XX, XXX XX D. C. E., zast.: JUDr. Anton Svitok, Cigeľ č. 148, 971 01 Prievidza, proti žalovanému: F. C., nar. XX.X.XXXX, bytom G. XXX/X, XXX XX D. C. E., zast.: JUDr. Jana Bezáková, Bakalárska 38/6, 971 01 Prievidza o nahradenie prejavu vôle, takto rozhodol: I. Konanie z a s t a v u j e. II. Vracia žalobcovi krátený súdny poplatok vo výške 74,50 EUR, po právoplatnosti tohto rozhodnutia, prostredníctvom prevádzkovateľa systému - Slovenskej pošty, a.s., IČO: 36631124, so sídlom Partizánska cesta 9, 975 99 Banská Bystrica. III. Žiadna zo strán sporu n e m á nárok na náhradu trov konania. IV. Súd z r u š u j e uznesenie o nariadení neodkladného opatrenia č.k. 18C/19/2025-11 zo dňa 31.03.2025. odôvodnenie: 1. Žalobca sa žalobou podanou na tunajšom súde dňa 28.03.2025 domáhal nahradenia prejavu vôle žalovaného v kúpnej zmluve z titulu porušenia jeho predkupného práva. Podaním zo dňa 23.07.2025 žalobca vzal žalobu späť z dôvodu, že „žalobca a žalovaný uzatvorili k predmetu konania kúpnu zmluvu dňa 10.07.2025. 2. Podľa § 144 Civilného sporového poriadku žalobca môže vziať žalobu späť. Podľa § 145 ods. 1 Civilného sporového poriadku ak je žaloba vzatá späť celkom, súd konanie zastaví. 3. Dispozícia so žalobou patrí medzi základné procesné oprávnenia žalobcu. Žalobca účinne zobral späť žalobu v celom rozsahu skôr, než sa začalo predbežné prejednanie sporu alebo pojednávanie (§ 146 ods. 1 druhá veta Civilného sporového poriadku), preto súd podľa § 145 ods. 1 Civilného sporového poriadku konanie zastavil. 4. Podľa § 11 ods. 3 veta prvá a ods. 4 zákona č. 71/1992 Zb. o súdnych poplatkoch a o poplatku za výpis z registra trestov v platnom znení, žalobca má nárok na vrátenie zaplateného súdneho poplatku 84,50 EUR zo žaloby, kráteného o 10,00 EUR, t.j. vo výške 74,50 EUR. Súd preto krátený súdny poplatok vrátil podľa uvedených zákonných ustanovení žalobcovi. Súdny poplatok vráti žalobcovi spoločnosť Slovenská pošta a.s. ako prevádzkovateľ systému (§ 11 ods. 6 zákona č. 71/1992 Zb.). 5. Podľa § 255 Civilného sporového poriadku (1) Súd prizná strane náhradu trov konania podľa pomeru jej úspechu vo veci. (2) Ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. 6. Podľa § 256 Civilného sporového poriadku (1) Ak strana procesne zavinila zastavenie konania, súd prizná náhradu trov konania protistrane. (2) Ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane. 7. Ani žalobcovi, ani žalovanému nemožno pričítať plnú zodpovednosť za zastavenie konania, nakoľko príčinou zastavenia konania je ich spoločný úkon – uzavretie mimosúdnej dohody, na ktorý len nadväzuje späťvzatie žaloby žalobcom. Nemožno tiež hovoriť o plnom uznaní žalovaného nároku a tým (z procesného hľadiska posudzovanom) úspechu žalobcu v spore, nakoľko žalobca, na ktorého prospech
by bola táto skutočnosť, v tejto veci neuniesol dôkazné bremeno. Vzhľadom na uvedené ani jednej zo strán sporu nevznikol nárok na náhradu trov konania či už podľa § 255 alebo § 256 Civilného sporového poriadku, a preto súd o nároku na náhradu trov konania rozhodol tak, že ho žiadnej zo strán sporu nepriznal. 8. Podľa § 335 ods. 1 Civilného sporového poriadku neodkladné opatrenie nariadené po začatí konania vo veci samej súd prvej inštancie aj bez návrhu zruší rozhodnutím, ktorým žalobu odmieta alebo zamieta alebo ktorým konanie vo veci samej zastavuje. 9. Podľa § 339 prvá veta Civilného sporového poriadku o zrušení neodkladného opatrenia môže súd rozhodnúť bez pojednávania. 10. Nakoľko súd konanie vo veci samej zastavil, podľa § 335 ods. 1 Civilného sporového poriadku zároveň zrušil neodkladné opatrenie nariadené po začatí konania vo veci samej. Poučenie: Proti I., III. a IV. výroku tohto uznesenia možno podať odvolanie v lehote 15 dní odo dňa jeho doručenia v dvoch vyhotoveniach na súde, proti rozhodnutiu ktorého smeruje V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Proti II. výroku tohto uznesenia nie je prípustné odvolanie.

